Diari Oficial de la Generalitat Valenciana


Sumari del DOGV 5813, del 24-07-2008 (2008/9051)

ORDE de 17 de juliol de 2008, de la Conselleria d'Immigració i Ciutadania de la Generalitat, per la qual es regula i convoca la primera edició del Premi Solidària.
-------------------------------------------------------------------------------------------------------------------------------------------------------------------

### Dades del document

Número de DOGV
:   5813

Data del DOGV
:   24-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9051


Data del document
:   17-07-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * drets humans
    * pobresa
    * ajuda al desenvolupament
    * societat sense fins de lucre
    * voluntariat social
    * persona física
    * distinció honorífica
    * cooperació internacional
    * persona jurídica

ORDE de 17 de juliol de 2008, de la Conselleria d'Immigració i Ciutadania de la Generalitat, per la qual es regula i convoca la primera edició del Premi Solidària. [2008/9051]
La Direcció General de Cooperació al Desenrotllament i Solidaritat és l'òrgan directiu de la Conselleria d'Immigració i Ciutadania, a la qual correspon, segons el Decret 101/2007, de 13 de juliol, del Consell pel qual s'aprova el Reglament Orgànic i Funcional de la Conselleria d'Immigració i Ciutadania, desplegat per l'Orde de 24 de juliol de 2007, de la Conselleria d'Immigració i Ciutadania, programar i executar la política del departament i exercir les seues competències en matèria de cooperació i desenrotllament, així com dur a terme l'impuls i coordinació dels projectes de cooperació internacional al desenrotllament, i qualssevol altres actuacions que determinen la presència i participació efectiva del Consell en este àmbit, en aplicació de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana.
Amb la finalitat d'afavorir el desenrotllament dels països empobrits i d'implicar els ciutadans de la Comunitat Valenciana en els seus processos de desenrotllament, esta llei inclou, entre els seus objectius, incentivar i donar suport a les iniciatives dels actors de la cooperació que tinguen com a objecte i s'inspiren en els principis d'esta llei, així com potenciar les capacitats dels agents de la cooperació, voluntaris i cooperants, promovent el desenrotllament de valors i actituds ètiques i el coneixement dels pobles destinataris de les accions.
Els agents socials valencians, en el model de cooperació descentralitzada de la Comunitat Valenciana regulat per l'esmentada Llei 6/2007, són la principal via a través de la qual s'executa l'acció solidària de la Generalitat, i per mitjà de la col·laboració i el treball altruista i desinteressat de les persones que els integren, es duen a terme projectes que incidixen en el desenrotllament de països estructuralment empobrits, millorant les condicions de vida de la seua població.
Per això, la Generalitat és conscient de la ingent labor que persones, institucions i agents socials de la cooperació valenciana realitzen com a representants col·lectius de la solidaritat de la nostra ciutadania, i de la necessitat de manifestar el seu reconeixement institucional en la promoció de projectes de cooperació internacional al desenrotllament, tant en l'exterior com en el nostre propi territori, per mitjà d'accions de formació, sensibilització o educació dins d'este àmbit.
En esta línia, dins dels seus objectius específics, el Pla director de la Cooperació Valenciana 2008-2011 fomenta el reconeixement i la professionalització dels cooperants valencians, així com la millora organitzativa i institucional dels agents valencians de cooperació al desenrotllament, a fi d'enfortir els criteris d'actuació i mecanismes de qualitat de la cooperació valenciana a què es referix la Llei 6/2007, de la Generalitat.
En concret, es preveu com a instrument de sensibilització social la convocatòria del Premi Solidària, que inclou una menció i aportació econòmica extraordinària per a persones, institucions o agents socials de la cooperació valenciana que s'hagen distingit d'una manera exemplar i rellevant pel seu compromís i contribució a alleujar el patiment humà, a la defensa dels valors i drets humans i al desenrotllament dels països i poblacions més desfavorits, en el camp de la cooperació internacional.
De conformitat amb el que establix la Llei 38/2003, de 17 de novembre, General de Subvencions, els preceptes bàsics del reglament que la desplega, aprovat per Reial Decret 887/2006, de 21 de juliol, així com les previsions del Text Refós de la Llei d'Hisenda Pública de la Generalitat, i d'acord amb el que preveu el Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania,
ORDENE
Primer
És objecte de la present orde convocar el I Premi Solidària, dirigit a reconéixer la tasca realitzada per persones, institucions o agents de la cooperació valenciana que hagen destacat en el camp de la cooperació internacional al desenrotllament, de forma exemplar i rellevant, per la seua contribució al desenrotllament de societats més democràtiques, justes i solidàries, i aprovar les bases per les quals es regirà la convocatòria, que figuren com a annex I.
Segon
El premi concedit per raó d'esta convocatòria serà sufragat a càrrec de l'aplicació pressupostària 85.38.85.550.65.5, línia codi comptable T7306000, dels pressupostos de la Generalitat per a l'any 2008, en els termes que preveu la base 6 de l'annex I d'esta orde.
Tercer
La present convocatòria no necessita la notificació ni comunicació a la Comissió Europea, per no reunir els requisits establits en l'article 87 del Tractat Constitutiu de Comunitat Europea. L'obtenció del premi no suposa cap avantatge econòmic, ni falseja la competència afectant els intercanvis comercials entre estats membres.
Quart
S'autoritza a la directora general de Cooperació al Desenrotllament i Solidaritat a adoptar les mesures oportunes per al compliment i el desenrotllament d'esta orde, així com per a resoldre les incidències que es plantegen en la seua execució.
Contra la present orde, que posa fi a la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
València, 17 de juliol de 2008
El conseller d'Immigració i Ciutadania
RAFAEL BLASCO CASTANY
ANNEX I
Bases per a la concessió de la primera edició del Premi Solidària
Base 1. Objectius
Els objectius de la present convocatòria, són els següents:
a) Reconéixer la labor de persones, institucions i agents socials de la cooperació valenciana, com a representants de la nostra ciutadania, en la contribució a l'eradicació de la pobresa i el compliment dels Objectius de Desenrotllament del Mil·lenni.
b) Promoure i premiar l'esforç, el compromís i els valors humans, així com els resultats i els objectius aconseguits en les accions de cooperació internacional al desenrotllament, de codesenrotllament, de caràcter humanitari o de sensibilització social de la ciutadania valenciana, des del respecte als valors i drets humans i davall un enfocament integral i d'impacte.
Base 2. Candidatures i termini de presentació
1. Les candidatures, presentades pel mateix candidat o per un tercer, es podran fer en favor de persones físiques o jurídiques sense finalitat lucrativa, i podran presentar-se a partir de l'endemà de la publicació de la present convocatòria i fins al 10 de setembre de 2008, en el model que s'adjunta en la present orde, com a annex II. Estes candidatures es presentaran en el Registre General de la Conselleria d'Immigració i Ciutadania, i es dirigiran a la Direcció General de Cooperació al Desenrotllament i Solidaritat, situada en la plaça Sant Nicolau, núm. 2, CP 46371, de València. Així mateix, poden presentar-se en qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. La presentació de la candidatura constarà d'una exposició raonada dels motius o mèrits pels quals es considera la persona, institució o agent de la cooperació valenciana com a creditor del premi, així com d'una memòria, l'extensió de la qual no superarà els quinze folis, en la qual es recullen els detalls de la seua tasca i la demostració fefaent de la transcendència del treball desplegat dins de l'àmbit de la cooperació internacional per al desenrotllament, mereixedor de la màxima qualificació. En suport a la candidatura es podrà presentar material annex, com a vídeos o fotografies, que amplien la informació sobre les activitats exercides.
3. Junt amb la candidatura a què es referixen els dos apartats anteriors, s'ha de presentar:
a) Autorització del candidat al premi perquè la Direcció General de Cooperació al Desenrotllament i Solidaritat obtinga de forma directa, a través de certificats telemàtics, l'acreditació del compliment d'obligacions tributàries i enfront de la Seguretat Social, segons model disponible en l'adreça http:www.cic.gva.es
b) Acreditació del candidat de no incórrer en cap de les circumstàncies recollides en l'article 13, apartats 2 i 3, de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei i el seu desplegament reglamentari, segons model disponible en l'adreça http: www.cic.gva.es
4. El jurat podrà sol·licitar informació addicional a les candidatures presentades si així ho considera necessari.
Base 3. Procés per a la concessió del premi
1. Jurat de selecció
Les candidatures presentades seran examinades i avaluades per un Jurat de Selecció constituït per:
Presidenta: la directora general de Cooperació al Desenrotllament i Solidaritat.
Vocals:
- Un representant de la Direcció General d'Immigració.
- Un representant de la Direcció General de Ciutadania i Integració.
- Un representant de la Direcció General de Relacions Externes.
- Un representant de la Direcció General de Salut Pública.
- Dos persones expertes en l'àmbit de la cooperació internacional al desenrotllament.
- Un funcionari o funcionària de la Direcció General de Cooperació al Desenrotllament i Solidaritat ostentarà la secretaria del jurat, amb veu però sense vot.
El jurat tindrà facultats per a resoldre tots els dubtes que apareguen en la interpretació de les bases i podrà comptar amb la participació d'especialistes en els temes objecte d'este concurs, per a col·laborar en la valoració de les candidatures.
El funcionament del jurat ha d'adaptar-se al que establix la present convocatòria i a les regles contingudes en el capítol II del títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Criteris de valoració
Per a la concessió del premi a un dels candidats proposats seran criteris a tindre en compte pel jurat els següents:
a) Que per la seua tasca haja contribuït a l'eradicació de la pobresa i a la consecució dels Objectius de Desenrotllament del Mil·lenni, per mitjà de la posada en marxa de projectes de cooperació internacional al desenrotllament, d'acció humanitària, de codesenrotllament o de sensibilització social entre la ciutadania valenciana.
b) Que haja participat en l'augment de capacitats de les persones de països estructuralment empobrits i en la transformació de les seues societats, generant processos d'impacte en el desenrotllament dels dits països i millorant les seues condicions de vida.
c) Que es distingisca especialment, com a referent de bones pràctiques, per una trajectòria caracteritzada pel seu esforç, compromís i solidaritat amb qui més ho necessite, apostant per valors com la convivència pacífica i la prevenció de conflictes, el respecte als drets humans, la diversitat cultural, la integració i la reducció de l'exclusió social.
Base 4. Resolució del concurs
1. La concessió del premi serà competència del conseller d'Immigració i Ciutadania, previ veredicte vinculant del jurat.
2. El termini per a resoldre i publicar la concessió del premi en el Diari Oficial de la Comunitat Valenciana serà com a màxim de tres mesos comptadors a partir de la finalització del termini de presentació de candidatures. No obstant això, transcorregut el mencionat termini sense haver-se produït resolució expressa, es podrà entendre desestimat el premi per silenci administratiu, d'acord amb el que establix l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.
Base 5. Premi
1. El premi Solidària consistirà en la percepció d'una quantitat de sis mil sis-cents euros (6.600 €), de la qual es detraurà si és el cas la quantia de la retenció fiscal corresponent.
2. Igualment, a proposta del jurat, es poden concedir mencions honorífiques per a aquelles persones, institucions o agents de la cooperació valenciana que, no havent pogut accedir al premi, hagueren destacat en algun o alguns dels criteris de valoració.
3. L'entrega dels premis tindrà lloc en la Comunitat Valenciana, en un acte públic que organitzarà la conselleria convocant, amb presència dels membres del jurat i els guardonats.
4. El pagament de l'import corresponent al premi es realitzarà, a partir de la resolució de concessió publicada en el DOCV, per transferència bancària, prèvia presentació de la documentació exigida.
Base 6. Obligacions dels premiats
L'entitat premiada ha de presentar, en el termini dels deu hàbils següents a la publicació de la resolució de concessió en el DOCV, a l'efecte de poder efectuar el pagament corresponent, la documentació següent:
a) Certificats acreditatius de trobar-se al corrent de les obligacions tributàries (estatal i autonòmica de la Generalitat de la Comunitat Valenciana) i amb la Seguretat Social.
b) Fitxa de manteniment de tercers segons model normalitzat disponible en la web www.cic.gva.es, en la qual constarà el compte bancari en què s'haja de rebre la transferència.
c) Acreditació de la titularitat del compte bancari que s'assenyala en la fitxa de manteniment de tercers.